
Здравейте!Ние сме група от 9 човека и имаме сключен договор с туристическа агенция за почивка в Турция от 2.09 до 9.09.2020 със самолетен транспорт. Понеже сме категория ранни записвания в договора ни пише, че капарото което сме внесли още на 29.11.2019 можем да си възстановим до три дни от подписване на договора т. е. 1.12.2019 Поради усложнената обстановка уведомихме агенцията че отказваме да пътуваме и искаме или връщане на капарото или ваучери за сумите които сме внесли за по късен етап, което ни беше отказано, защото според тях в момента няма фосмажорни обстоятелства . При положение, че няма да ползваме никакви услуги поради усложнената обстановка нямаме ли право на възстановяване на капарото? 


 

капаро за почивка
=================

 

Здравейте, г-жо Божинова,


имала съм няколко такива случаи и резултатът от туроператора е предоставяне на ваучер, или възстановяване на сумата или възможност за връщане на сумата в рамките на една година.  

Скоро е изменена и разпоредбата на чл. 25 от Закона за мерките и действията по време на извънредното положение – “туроператор, който трябва да възстанови заплатена сума от пътуващ за туристическо пътуване, когато е било отменено до 31 декември 2020 г. поради разпространението на COVID-19, може да предложи на пътуващия ваучер за заплатената сума. Ако пътуващият не приеме ваучера и при липса на друго споразумение за туристически пакет – заместител, между туроператора и пътуващия, туроператорът възстановява до 12 месеца, считано от датата на отмяната на пътуването, всички плащания, които е получил от пътуващия или от негово име.”


Поздрави,  

адв. Николина Митова  

тел. 0898 303092




Здравейте, Ренета Божинова,  

можете да се позовете на правната възможност на чл. 89, ал. 5 и ал. 6 от Закона за туризма, съгласно които „пътуващият има право да прекрати договора за туристически пакет преди започването на изпълнението на туристическия пакет, без да заплаща никаква такса за прекратяване в случай на непреодолими и извънредни обстоятелства, настъпили или случващи се в мястото на дестинацията или в непосредствена близост до него, които засягат значително изпълнението на туристическия пакет или превоза на пътници до дестинацията.  

(6) При прекратяване на договора за туристически пакет съгласно ал. 5 пътуващият има право на пълно възстановяване на всички направени плащания за туристическия пакет, но няма право на допълнително обезщетение“.  

Според чл. 89, ал. 8 от Закона за туризма дължимите суми или плащания се възстановяват на пътуващия без необосновано забавяне и при всички случаи не по-късно от 14 дни след прекратяването на договора за туристически пакет.”  

Въпросните разпоредби са приложими в настоящата световна пандемия от COVID 19, обявена от Световната здравна организация и свързана със засилени мерки относно гарантиране и избягване на риска от заразяване с вирусната инфекция. Съгласно официалните данни на Министерството на здравеопазването на Турция за последното денонощие е налице нов пик на заразата с коронавирус от 1303 души, като това е най-големият брой заразени за денонощие за месец и половина.  

Поздрави,  

адв. Николина Митова  

тел. 0898 303092


